Jeg er overbevist om, at vi i løbet af de næste 10 år får legaliseret hash, cannabis, marihuana og skunk, og hvad man ellers kalder det. Og jeg er stor tilhænger af det.

Ikke fordi jeg ryger særligt meget. Faktisk har jeg år efter år – ret krukket, det tilstår jeg – haft som nytårsforsæt, at nu ville jeg begynde at ryge almindelige cigaretter. Det er aldrig lykkedes, for jeg forstår ganske enkelt ikke fornøjelsen ved tobak. At jeg er urimeligt dårlig til at inhalere, hjælper naturligvis ikke.

Men pot kan faktisk være meget sjovt. For mit vedkommende dog i meget små mængder og med ret store mellemrum. Skal det være, så er alkohol min favorit på listen over rusmidler. Så det er ikke for at komme ud af en kriminel gråzone, at jeg er tilhænger af at legalisere cannabis.